**Πανελλήνια Ένωση Εργαστηριακών Γιατρών Βιοπαθολόγων-Κυτταρολόγων-Παθολογοανατόμων**

**Σύνδεσμος Ελλήνων Ιδιωτών Πυρηνικών Ιατρών**

**Πανελλήνια Ένωση Ελευθεροεπαγγελματιών Ακτινολόγων**



Πανεπιστημίου 56 10678 Αθήνα τηλ: 210 3306487 fax:2103306459 Mail : [**posipy1@gmail.com**](about:blank)

**Ιστοσελίδα : www.posipy.gr**

ΠΡΟΣ:

Υπουργό Υγείας κ. Μιχ. Χρυσοχοϊδη,

ΠΙΣ

Ιατρικούς Συλλόγους της χώρας

Επιστημονικές και Επαγγελματικές Ενώσεις

ΜΜΕ

**Αθήνα 19-9-2023**

**ΔΕΛΤΙΟ ΤΥΠΟΥ**

**Οι παροχές υγείας προς τους πλημμυροπαθείς κατοίκους της Θεσσαλίας**

Στην φετινή ΔΕΘ ο κος Πρωθυπουργός μεταξύ των μέτρων που εξήγγειλε, ήταν και αυτό της επέκτασης των δωρεάν (άνευ συμμετοχής) εξετάσεων σε επιπλέον προληπτικούς ελέγχους.

Ο δε Υπουργός Υγείας , κος Χρυσοχοΐδης, εξειδικεύοντας την πρωθυπουργική εξαγγελία, ανήγγειλε χθες στα ΜΜΕ, την εφαρμογή του μέτρου της μηδενικής συμμετοχής σε όλες τις εργαστηριακές εξετάσεις (όπως και στα φάρμακα) για τους πληγέντες κατοίκους της Θεσσαλίας.

Το μέτρο ακούγεται σωστό και ανθρώπινο, **ΟΜΩΣ** μας δημιουργείται μιά έντονη απορία:

Από ποιό κονδύλι θα εκταμιευτούν τα χρήματα για αυτή την επιπλέον δαπάνη;

Και τούτο διότι:

**Εάν μεν η πηγή** γι’ αυτή την επιπλέον δαπάνη είναι **ένας άλλος κωδικός,** όχι αυτός από τον οποίο ο ΕΟΠΥΥ πληρώνει τις εργαστηριακές εξετάσεις των ασφαλισμένων του, τότε έχει καλώς…

**Εάν όμως** η εν λόγω δαπάνη θα επιβαρύνει τον ανωτέρω αναφερόμενο κωδικό πληρωμής των εργαστηριακών εξετάσεων του ΕΟΠΥΥ, τότε, λόγω του **κλειστού προϋπολογισμού** του ΕΟΠΥΥ και της εφαρμογής του μέτρου του **claw back**, την οποιαδήποτε επιπλέον δαπάνη για εργαστηριακές εξετάσεις, θα την **επιβαρυνθεί αποκλειστικά ο εργαστηριακός γιατρός και όχι το Κράτος ή ο ΕΟΠΥΥ.**

Έτσι σε αυτή την περίπτωση, την **συνολική οικονομική επιβάρυνση** του μέτρου υπέρ των πλημμυροπαθών Θεσσαλών πολιτών, θα την υποστούν **οι πλημμυροπαθείς Θεσσαλοί εργαστηριακοί γιατροί!!!**

**Οι φόβοι μας είναι ισχυροί για την δεύτερη περίπτωση, διότι το ίδιο ισχύει και για όλες τις παροχές υγείας** που εφαρμόστηκαν μέχρι σήμερα, τόσο από τις προηγούμενες, όσο και από την νυν Κυβέρνηση και αφορούν, την μηδενική συμμετοχή του ασφαλισμένου, σε ομάδες προληπτικών εξετάσεων καθώς και σε (συνεχώς προστιθέμενες) κατηγορίες ασθενών, και την συνεχή εισαγωγή καινούργιων εξετάσεων προς εκτέλεση.

Και εδώ, **η επιβάρυνση** όλων αυτών των ανωτέρω παροχών, είναι παντελώς ανέξοδη – μηδενική, για το Κράτος και τον ΕΟΠΥΥ και **πέφτει αποκλειστικά στην πλάτη του εργαστηρίου**, ακριβώς λόγω του κλειστού προϋπολογισμού του ΕΟΠΥΥ και του claw back.

Επομένως, όπως επανειλημμένως έχουμε ζητήσει , και μόνο **για λόγους σεβασμού του Έλληνα πολίτη**, και μέχρι να αρθεί το παράνομο και άδικο μέτρο του claw back, **επιβάλλεται** όλες οι επιπλέον παροχές υγείας που αφορούν την δωρεάν συμμετοχή, ή την εισαγωγή νέων εξετάσεων, **να εκταμιεύονται** **από άλλη πηγή** (όπως ήδη ισχύει για τους κατοίκους του Εξωτερικού), και να εξοφλούνται στο ακέραιο… **ιδιαιτέρως δε για τους πληγέντες πλημμυροπαθείς Θεσσαλούς γιατρούς…**

Για το ΔΣ

Ο Πρόεδρος Ο Γεν. Γραμματέας

Θ. Χατζηπαναγιώτου Σπ. Κραμποβίτης

///